# JEGYZŐKÖNYVI KIVONAT

Bekecs Község Önkormányzata Képviselőtestületének **2013. december 19-én** megtartott ülésének jegyzőkönyvéből

**Bekecs Község Önkormányzata Képviselő-testületének**

**25/2013. (XII. 29.) önkormányzati rendelete**

**a köztemető használatának rendjéről**

 Bekecs Község Önkormányzatának Képviselő-testülete Magyarország Alaptörvénye 32. cikk (2) bekezdésében meghatározott feladatkörében eljárva, a temetőkről és a temetkezésről szóló 1999. évi XLIII. törvény 41. § (3) bekezdésének és 42. §-ának felhatalmazása alapján a következőket rendeli el:

**1. § (1)** Bekecs Község Önkormányzata (továbbiakban: Önkormányzat) az Önkormányzat tulajdonában álló 154/1 hrsz-ú köztemető, a 154/4 hrsz-ú Ravatalozó, a Római Katolikus Egyház tulajdonában álló 154/3 hrsz-ú köztemető fenntartásáról és üzemeltetéséről gondoskodik.

**(2)** A köztemetőben temetkezési szolgáltatás és a temetkezéssel kapcsolatos valamennyi tevékenység a temetőkről és a temetkezésről szóló 1999. évi XLIII. törvény (továbbiakban: Ttv.) és a végrehajtásáról szóló 145/1999. (X.1.) Korm. rendelet (továbbiakban: Korm. rendelet) szabályainak betartásával végezhető.

**2. § (1)** A köztemető rendeltetésszerű használatához a Ttv.-ben és a Korm. rendeletben meghatározott tárgyi és infrastrukturális feltételeken kívül az alábbi helyi feltételeket kell biztosítani:

(a) harangláb,

(b) kerékpártároló,

(c) gépjármű parkoló a temető előtt,

**(2)** A ravatalozóterem szertartásonként 1 óra időtartamra vehető igénybe. A ravatalozó

kegyeleti eszköztárát a rendelet 1. melléklete tartalmazza.

**3. § (1)** A köztemető területén temetésre szolgálnak:

a) a sírbolt helyek,

b) az egyes-, és kettes felnőtt sírhelyek,

c) a szociális sírhelyek,

d) az urnafalban lévő urnafülkék,

e) az urnasírhelyek,

f) a díszsírhelyek.

**(2)** A köztemetőben valamennyi temetési helyet sírjellel kell jelölni.

**4. §.(1)** A köztemetőben a képviselő-testület a Díszpolgári cím alapításáról és adományozásának rendjéről szóló önkormányzati rendeletben meghatározott módon díszsírhelyet adományozhat.

**(2)** A díszsírhely adományozásáról az elhalt legközelebbi hozzátartozóját és a temető üzemeltetőjét írásban kell értesíteni.

**(3)** A díszsírhely használati ideje a temető fennállásáig tart, használata díjtalan. A díszsírhelybe, a sírnyitás és rátemetés szabályainak megtartása, költségeinek viselése mellett, az elhalt özvegye is eltemethető.

**(4)** A díszsírhelyek gondozásáról az elhunytak hozzátartozói, ezek hiányában az önkormányzat köteles gondoskodni.

**5. § (1)** A temetési hely feletti rendelkezési jogosultságot az Önkormányzat csak akkor köteles vizsgálni, ha azzal kapcsolatosan okmányokkal, dokumentumokkal bizonyított kifogást jelentettek be. Koporsós temetés esetén a vizsgálat és a döntéshozatal időpontja nem érheti el a halott-vizsgálati bizonyítvány kiállításától számított 96 órát.

**(2)** A temetési helyek használati jogának megváltási időtartama:

a) sírbolt esetén 60 év

 b) sírhely esetén 25 év

 c) urnafülke, urnasírhely esetén 25 év

**(3)** A (2) bekezdés b) és c) pont szerinti temetési helyek kétszeres időtartamra is megválthatók.

**(4)** A használati idő eltelte után a temetkezési helyek – jogszabály tiltó rendelkezésének hiányában – az érvényes sírhelydíj megfizetésével, újabb ciklusra megválthatók.

**(5)** Ha a használati idő leteltét követően a sírboltot 5, az egyéb temetkezési helyeket 3 éven belül ismételten nem váltják meg, az Önkormányzat jogosult azt minden megtérítési igény nélkül újból felhasználni.

**(6)** Előre sírhelyet megváltani az érvényes sírhelydíj háromszorosának megfelelő összegért lehet. Az előre megváltott sírhelyre a megváltást követő 1 éven belül síremléket köteles a megváltó állítatni, különben megszűnik a sírhely feletti rendelkezési joga.

**6. § (1)** A temetési helyeket a nyugvási idő elteltével – szabályszerű eljárás mellett – ki lehet üríteni és temetés céljából ismételten igénybe lehet venni.

**(2)** A sírhelyeket a temetés alatt álló sorokban – fő szabályként – folytatólagos sorrendben kell felhasználni. A betelt sírhely sorokat az utolsó temetés napjával le kell zárni. A lezárt sorokba csak rátemetéssel lehet temetni.

**(3)** Az elhamvasztott halott hamvait tartalmazó urnát a temetőn belül sírhelyben (rátemetéssel), urnasírban, urnafülkében vagy sírboltban lehet elhelyezni.

**(4)** Az egyes temetési helyekért – az önkormányzat által adományozott díszsírhelyek, és a szociális sírhelyek kivételével – az elhunyt hozzátartozójának, illetve az eltemetésre kötelezettnek sírhelydíjat kell fizetnie. A sírhelydíjak mértékét és a kedvezményeket a rendelet 1. melléklete határozza meg.

**(5)** A sírhely újraváltásának díja – a szociális sírhely kivételével – megegyezik az első megváltás díjával.

**(6)** A szociális sírhelyet az első 25 éves nyugvási időszak után a felnőtt egyes sírhely díjával azonos díjért lehet újraváltani. A szociális urnasírhelyet az első 25 éves nyugvási időszak után az urnasírhely díjával azonos díjért lehet újraváltani.

**7. § (1)** A temetési helyek méretei a köztemetőben:

a) Egyes felnőtt sírhely: 2,60 m hosszú; 2,20 m széles; 2,00 m mély;

b) Felnőtt kettes sírhely: 2,60 m hosszú; 4,40 m széles; 2,00 m mély;

c) Díszsírhely: 2,60 m hosszú; 2,20 m széles; 2,00 m mély;

d) Urnasírhely: 0,80 m hosszú; 0,60 m széles; az urnatartó fedlapjától számított

50 cm földtakarással (terepszintig);

e) 3 személyes sírbolt: 3,50 m hosszú; 2,50 m széles;

f) 6 személyes sírbolt: 3,50 m hosszú; 3,00 m széles;

g) Urnafülke: 0,30 m hosszú; 0,30 m mély; 0,30 m széles;

h) Szociális sírhely: 2,20 m hosszú; 1,00 m széles; 2,00 m mély.

**(2)** A köztemetőben a sírok egymástól való oldaltávolságának legalább 90 cm-nek kell lennie, a sorok közötti távolság legalább 1.60 m.

**(3)** A köztemetőben urnasírhelybe négy darab urna helyezhető.

**8. §** A temetőben a temetési szolgáltatásokon kívül kizárólag síremlék-állítási tevékenységet lehet végezni, melyért a vállalkozónak síremlékenként – a rendelet 1. mellékletében meghatározott – temető-fenntartási hozzájárulási díjat kell fizetnie az Önkormányzat részére.

**9. § (1)** A szociális temetés iránti igényt a temetésre kötelezettnek az Önkormányzati Hivatalban kell bejelenteni szóban, vagy írásban.

**(2)** A kérelemhez mellékelni kell a temetésre kötelezett, és a temetkezési szolgáltatásokat ellátók magánokiratba foglalt nyilatkozataikat, melyben kinyilatkozzák, hogy a szociális temetés során végzett tevékenységüket díjtalanul, ellenszolgáltatás nélkül végzik.

**(3)** A szociális temetést a polgármester hagyja jóvá és erről írásban értesíti a kérelmezőt.

**(4)** Szociális temetés munkanapokon délelőtt történhet, melyre a ravatalozó 1 óra időtartamra vehető igénybe.

**(5)** A temetőben egy szociális temetésre 5 óra időtartam biztosított.

**(6)** A sírhelyet az Önkormányzat által megbízott dolgozó (továbbiakban: megbízott) jelöli ki, mely kiásásához – átvételi elismervény ellenében – átadja a szükséges eszközöket. A megbízott az eszközök átadásával egyidejűleg tájékoztatást ad a sírhely méreteiről, és a munkavédelmi előírásokról, melyek megtörténtét a közreműködők az oktatási napló aláírásával igazolják.

**(7)** A sírt a temetés napján reggel 8 órát követően lehet kiásni. A sír visszahantolása után a sírhely környezetének rendbetétele a temetésen személyesen közreműködők kötelessége.

**(8)** A (2) bekezdésekben meghatározott nyilatkozatok megtétele és a munkavédelmi oktatás nélkül a szociális temetés nem végezhető, az elhunytat közköltségen kell eltemetni.

**(9)** A megbízott ellenőrzi a kiásott sírt, és ha az megfelel a kijelölésnek nyilatkozatával hozzájárul a temetéshez.

**(10)** Az elhunyt ravatalozása történhet a ravatalozóban, vagy a sírnál. A ravatalozáshoz és temetéshez a megbízott – átvételi elismervény ellenében – átadja a Korm. rendelet 24/A. § (3) bekezdésében meghatározott kellékeket.

**(11)** A megbízott az elhunyt elhantolásáig köteles jelen lenni a szociális temetésen. A szertartás végén – átvételi elismervényen – visszaveszi a sírásáshoz biztosított eszközöket.

**10. § (1)** Az Önkormányzati Hivatal köteles gondoskodni a sírnyilvántartás elkészítéséről. A temetési rend megváltoztatása a köztemetőben csak a képviselő-testület jóváhagyásával történhet. A temető dokumentációkat a temető kiürítésének elrendeléséig az Önkormányzati Hivatalnak – tűztől védve, páncélszekrényben – kell őriznie, azt követően pedig átadni a Megyei Levéltárnak.

**(2)** A temetőben – a kegyeleti jogok gyakorlása céljából – a temetési helyekről az Önkormányzati Hivatal nyilvántartásokat vezet. A sírboltokról szóló nyilvántartás vezetésére a sírbolt könyv, az egyéb temetési helyek nyilvántartására a nyilvántartó könyv szolgál.

**(3)** A nyilvántartó könyv a következő adatokat tartalmazza:

(a) folyószám,

(b) a temetés napja,

(c) az elhalt családi neve és utóneve, születési családi és utóneve, születési ideje, anyja neve,

(d) az elhalt legutolsó lakóhelyének a címe,

(e) az elhalálozás időpontja,

(f) sírhelysor, temetési hely száma,

(g) az eltemettető, illetve a temetési hely felett rendelkezni jogosult személy neve, lakcíme,

(h) a síremlékre vonatkozó bejegyzések,

(i) a sírhely megváltási időtartama,

(j) a sírhely újraváltásával kapcsolatos bejegyzés,

(k) a sírhely megszüntetésével/újrafelhasználásával kapcsolatos bejegyzés

(l) az urnakiadással, urnakiemeléssel, illetve a közös sírba helyezéssel kapcsolatos bejegyzés,

(m) ismeretlen holttest esetében az eljáró hatóság nevét, az eljárás ügyszámát.

**(4)** A sírbolt könyvet a (3) bekezdésben meghatározott tartalommal kell vezetni a sírbolt számának feltüntetésével. A sírbolt könyvbe be kell jegyezni a sírbolt felett rendelkezni jogosult személynek a sírboltra vonatkozó rendelkezéseit is.

**(5)** A nyilvántartó könyvhöz betűsoros névmutatót kell vezetni, amely az eltemetett halottak nevét és sírhelyeik pontos megjelölését tartalmazza. A nyilvántartásnak tartalmaznia kell a megváltásra jogosult személy nevét és címét.

**(6)** Az Önkormányzati Hivatal külön nyilvántartásban gondoskodik a halott vizsgálati bizonyítványok egy példányának megőrzéséről.

11. § (1) Az Önkormányzati Hivatal köteles gondoskodni a nyilvántartó könyvbe, illetve a sírbolt könyvbe bejegyzett (tárolt) személyes adatok biztonságáról.

**(2**) A nyilvántartó könyvbe és a sírbolt könyvbe az eltemettető és a temetési hely felett rendelkezni jogosult személy tekinthet be.

**(3)** Az Önkormányzati Hivatal a nyilvántartó könyv, illetve a sírbolt könyv adatai alapján a temető nyitvatartási ideje alatt felvilágosítást köteles adni az elhunyt személy temetési helye után érdeklődőnek.

**(4)** A nyilvántartási adatokról tájékoztatást – a halott nevének, a temetés időpontjának és a temetkezés helyének kivételével – csak bírósági és hatósági eljárásokhoz lehet adni.

**12. § (1)** A köztemető nyitva tartása:

november 15-től március 15-ig: 07.00 – 16.00 óráig

március 16-tól november 14-ig: 06.00 – 20.00 óráig

**(2)** A temetőből a nyitva tartási idő leteltekor külön felszólítás nélkül el kell távozni.

**(3)** A nyitva tartás rendjét a temető bejáratánál ki kell függeszteni.

**13. § (1)** A temetőben mindenki a hely csendjének, a kegyeletnek megfelelő magatartást köteles tanúsítani. Tilos a temető területén rádiózni, és – a szertartásokhoz-, megemlékezésekhez kötődő zeneszolgáltatás kivételével – zenét hallgatni.

**(2)** A temetők területére állatokat bevinni, vagy beengedni – a vakvezető kutyák kivételével –

tilos.

**(3)** A temetőbe gépjárművel, segédmotor kerékpárral, kerékpárral behajtani és ott közlekedni tilos. A tiltás nem vonatkozik a mozgásukban korlátozott idős, vagy beteg személyekre, továbbá a temetkezési szolgáltatást és engedélyezett munkálatokat végzőkre a tevékenységükhöz kapcsolódóan. A temetőbe történő behajtás díjtalan.

**(4)** A temetőkben sírokat, sírboltokat, síremlékeket, kegyeleti tárgyakat, a síremlékeket a sírokra ültetett fákat és növényeket, valamint a sírok díszítésére szolgáló anyagokat beszennyezni tilos.

**(5)** Tilos a temetőben lévő vízvételi helyet a temetőben található növényzet locsolásán túl más célra igénybe venni.

**(6)** A temetőkben gyertyát égetni legkésőbb a zárási időt megelőző egy óráig szabad. Ügyelni kell arra, hogy a gyertyagyújtás tűzveszélyt ne okozzon.

**14. § (1**) A temetkezési hely birtokosa által végezhető munkák:

a) egynyári, vagy évelő lágyszárú dísznövények ültetése, ápolása,

b) cserepes, vágott- és művirág, koszorú elhelyezése,

**(2)** A sírhely birtokosa köteles a sírhely gondozását, gyomtalanítását rendszeresen elvégezni.

**(3)** A köztemetőben a sírhelyeken sírdomb kialakítása (felhantolás) nem kötelező.

**(4)** A síremlék köré szilárd burkolatú kísérőjárda építhető, a sírhely határain belül.

**(5)** A sírok és az urnasírok kerítéssel nem határolhatók körül.

**(6)** A köztemetőben a sírhelyeket kifalazni, kibetonozni nem lehet.

**(7**) Rátemetés esetén – a balesetek elkerülése végett – a síremléket a temettetőnek le kell bontatnia és újból, biztonságosan fel kell állíttatnia.

**(8)** A temetőben engedély nélkül elhelyezett és a temető rendjét zavaró tárgyakat a temető tulajdonosa, üzemeltetője jogosult eltávolítani.

**16. § (1)** A temetőben végzendő munkát a sírgondozás kivételével az Önkormányzati Hivatalnak be kell jelenteni. Az Önkormányzati Hivatal a bejelentésekről nyilvántartást köteles vezetni, amely tartalmazza a bejelentés és a munka megkezdésének időpontját, a munka helyét, megnevezését, az építtető és kivitelező nevét, címét, sírbolt építése esetén a jogerős építési engedély számát.

**(2)** Az előírt engedély hiánya vagy attól való eltérés esetén az Önkormányzat:

a) a sírhely birtokosát határidő kitűzésével felhívja a sérelmes állapot megszüntetésére,

b) a felhívás eredménytelensége esetén a szükséges munkát elvégzi (elvégezteti) és annak költségét áthárítja a sírhely birtokosára.

**(3)** A temetőben vállalkozásszerűen munkát végző köteles betartani az e rendeletben meghatározott feltételeket. A munkavégzés során a szomszédos temetési hely nem sérülhet, az eredeti állapot nem változhat meg. A munka ideje alatt a temetési helyek látogatását nem lehet akadályozni.

**(4)** A temető területéről sírkövet, síremléket és fejfát – vagyonvédelmi okokból – csak az Önkormányzati Hivatalhoz történt előzetes bejelentés után szabad kivinni.

**16. § (1)** Az Önkormányzat gondoskodik a temető tisztántartásáról, a hulladékgyűjtő edények tartalmának elszállításáról.

**(2)** Tilos a temetőben szemetelni. Az elhervadt virágokat, koszorúkat, az elhasznált csomagoló anyagot és minden más hulladékot kizárólag ezek gyűjtésére szolgáló hulladékgyűjtőbe szabad elhelyezni. A temetőben lévő hulladékgyűjtőbe a temetőn kívül keletkezett hulladékot elhelyezni tilos.

**(3)** A sírhelyek gondozása során keletkező hulladék a sírhelyek között nem tárolható.

**(4)** Az elbontott sírkő ártalmatlanításáról és elszállításáról a temetésre kötelezett köteles gondoskodni. A kihelyezett hulladékgyűjtőbe az nem helyezhető.

 **17. § (1)** Ez a rendelet - a (2) bekezdésben meghatározott kivétellel - 2014. január 1-jén lép hatályba.

**(2)** A 6. § (6) bekezdése és a 9. § 2015. január 1-jén lép hatályba.

**(3)** Hatályát veszti a temetőkről és a temetkezésekről szóló 3/2004. (I.25.) számú önkormányzati rendelet

**(4)** Hatályát veszti a temetőkről és a temetkezésekről szóló 3/2004. (I.25.) számú önkormányzati rendelet módosításáról szóló 10/2007. (VI.3.) számú önkormányzati rendelet.

Bekecs, 2013. december 19.

Béki József Bodnár Jánosné

polgármester jegyző

A rendelet kihirdetésének napja:

Bekecs, 2013. december 29.

 Bodnár Jánosné

 jegyző